Wettelose gemeenskappe bedreig die toekoms van SAPolisiebeamptes wat in Coligny, Noordwes ontplooi is (Mei 2017). Foto: ANA Deur die Stigting vir Gelykheid voor die Reg Die afgelope tyd se onluste en verwoesting by Coligny het die kollig opnuut op die uitdagings wat op Suid-Afrika wag laat val. Bo en behalwe dat Suid-Afrika op ekonomiese gebied tot rommelstatus verklaar is, het die verwoesting en plundery van eiendom die vraag laat ontstaan of die owerhede hoegenaamd in staat is om die land te regeer. Dit het ŉ algemene verskynsel geword dat eiendom verwoes en geplunder word, hetsy om uiting aan griewe te gee of onder die voorwendsel dat dit om griewe gaan. Die polisie is oënskynlik magteloos om die slagoffers van die verwoesting en plundery te beskerm. Wat veral kommerwekkend is, is dat verslaggewing deur sekere mediaplatforms die indruk skep dat dié wettelose optrede oogluikend goedgekeur word. Dit geld ook vir sekere gemeenskapsleiers en kerkleiers wat óf nie die moed van hul oortuiging het om dit te veroordeel nie óf dit andersins oogluikend goedkeur. Sondagaand het ŉ nuusleser op ŉ televisienuuskanaal doodluiters berig dat die moord op ŉ seun die onluste by Coligny ontketen het. Eerstens bots dit met die feite wat algemeen bekend is en tweedens minag dit die beginsel van ons reg dat ŉ persoon slegs van moord beskuldig kan word indien so ŉ persoon deur die hof skuldig bevind is. Landdros Magaola Fosa, wat die aansoek van die twee beskuldigdes om borgtog moes oorweeg, het hom in ŉ onbenydenswaardige posisie bevind. Enersyds moes hy reg en geregtigheid laat geskied en die aansoek op grond van die vereistes van ons reg oorweeg, en andersyds die gramskap van sekere lede van die gemeenskap trotseer wat hoegenaamd geen agting het vir die reg nie. Die feit dat landdros Fosa wél borgtog toegestaan het, spreek boekdele vir sy integriteit. Dit is uiters jammer dat die media, gemeenskaps- en kerkleiers nie moeite gedoen het om die regsbeginsels waarop borgtog oorweeg moet word te beklemtoon en ŉ beroep op die betrokke gemeenskap te doen om hulle daaraan te onderwerp nie. Dit is ook opvallend dat onderhoude wat met die betogers gevoer word en op televisie gebeeldsend word, klakkeloos geskied en dat geen poging aangewend word om dit op ŉ ewewigtige wyse te doen sodat alle aspekte van die saak belig kan word nie. Indien ons Suid-Afrika uit die moeras wil lig waarin die land hom tans bevind, gaan dit ŉ reusespanpoging deur die kerk en samelewing verg. Die media kan in hierdie opsig ŉ belangrike rol speel deur wettelose optrede op ŉ objektiewe en ewewigtige wyse te rapporteer waar die handhawing van wet en orde die grondslag is.